Εισηγητική Έκθεση Κατάρτισης Αναλυτικού Προϋπολογισμού Έτους 2024 του ΕΛΚΕ Παν/μιου Αιγαίου

Ο Αναλυτικός Προϋπολογισμός του Ειδικού Λογαριασμού Κονδυλίων Έρευνας του Πανεπιστημίου Αιγαίου καταρτίστηκε με βάση:

* Τις διατάξεις του άρθρου 14 παρ. 1 περ. δ, του άρθρου 238 παρ. 2 και 3 του Ν. 4957/2022 «Νέοι Ορίζοντες στα Ανώτατα Εκπαιδευτικά Ιδρύματα: Ενίσχυση της ποιότητας, της λειτουργικότητας και της σύνδεσης των Α.Ε.Ι. με την κοινωνία και λοιπές διατάξεις.» (ΦΕΚ 141/21.07.2022, τ. Α΄).
* Tο υπ’ αριθμ. πρωτ. 85852/B2/28-7-2023 έγγραφο της Γενικής Διεύθυνσης Οικονομικών Υπηρεσιών του ΥΠΑΙΘΑ σχετικά με την κατάρτιση προϋπολογισμών οικ. έτους 2024.

Ο Προϋπολογισμός του ΕΛΚΕ του Πανεπιστημίου Αιγαίου αναφέρεται στο οικονομικό έτος 2024 ανεξάρτητα από τη διάρκεια κάθε έργου και εμφανίζει όλα τα Έσοδα και τα Έξοδα που ενδέχεται να τιμολογηθούν εντός του οικονομικού έτους 2024 (δεδουλευμένη βάση).

Οι επιμέρους προϋπολογισμοί κάθε έργου έχουν συνταχθεί με τις ίδιες αρχές και οι προβλέψεις, τόσο των Εξόδων, όσο και των Εσόδων έχουν καταρτιστεί από τους Επιστημονικά Υπευθύνους των έργων με βάση την συνολική διάρκεια, την υποχρέωση ετήσιου επιμερισμού και τις υποχρεώσεις υλοποίησης του φυσικού αντικειμένου κάθε έργου όπως αυτές προκύπτουν από τις υπογεγραμμένες συμβάσεις.

Κάθε έργο στη συνολική διάρκεια ολοκλήρωσης του είναι καταληκτικά δημοσιονομικά ουδέτερο, τόσο σε επίπεδο κατάρτισης, όσο και σε επίπεδο εκτέλεσης του προϋπολογισμού του.

Κατά την κατάρτιση του Συνοπτικού Προϋπολογισμού 2024 του ΕΛΚΕ Πανεπιστημίου Αιγαίου, ο οποίος υποβλήθηκε στις 07/08/2023 αποτυπώσαμε πλεόνασμα ποσού 1.393.905,00 € το οποίο αντιστοιχεί σε ποσοστό ≈ 9% επί των εσόδων. To δημοσιονομικό αυτό αποτέλεσμα επιτεύχθηκε και στην κατάρτιση του Αναλυτικού Προϋπολογισμού που υποβάλλεται.

Η πρόβλεψη του απαιτούμενου πλεονάσματος πραγματοποιήθηκε κατά παρέκκλιση των πραγματικών αναγκών υλοποίησης του φυσικού αντικειμένου των έργων που είχαν ενταχθεί στη διαχείριση του ΕΛΚΕ και βασίστηκε στα στοιχεία που ήταν διαθέσιμα τη στιγμή εκείνη. Δηλαδή ελήφθησαν υπόψη μόνο οι εκτιμήσεις των εσόδων και οι εκτιμήσεις των δαπανών των ήδη εγκεκριμένων έργων. Για τον λόγο αυτό ο Π/Υ 2024 θα επικαιροποιηθεί κατά την διάρκεια του έτους σύμφωνα με τις προβλεπόμενες νόμιμες διαδικασίες, προκειμένου να απεικονίζει την πραγματική εικόνα των οικονομικών μεγεθών όπως αυτά θα διαμορφώνονται.

Τα συνολικά Έσοδα του Π/Υ 2024 εκτιμάται ότι θα ανέλθουν στα 19.965.656,00 €, ενώ τα συνολικά Έξοδα σε 18.571.750,00€ με δημοσιονομικό αποτέλεσμα Πλεόνασμα 1.393.906,00€ ή αλλιώς ποσοστό επί των εσόδων ≈ 9,3%.

Επισημαίνεται ότι ποσό 6.808.561,00€ αφορά σε εκτιμώμενα έσοδα από έργα παροχής υπηρεσιών (μελέτες, κλπ) προς δημόσιο, ιδιώτες και χώρες του εξωτερικού, δίδακτρα μεταπτυχιακών, έσοδα από συνέδρια, θερινά σχολεία, διά βίου μάθηση.

Ποσό 1.346.241,00€ αφορά σε προσδοκώμενα έσοδα βάση των απορροφήσεων σε έργα Π.Δ.Ε.

5.898.739,00€ αφορούν σε έσοδα από επιχορηγήσεις ευρωπαϊκών έργων, είτε απ' ευθείας χρηματοδοτούμενων από την Ε.Ε. (ΠΟΛ 1128/97), είτε έμμεσα.

Ποσό 3.310.247,00€ αφορά σε εκτιμώμενα έσοδα από επιχορηγήσεις έργων από δημόσιο.

Ποσό 270.000,00 € αφορά έσοδα από τόκους καταθέσεων σε Εμπορικές Τράπεζες και Τράπεζα Ελλάδας.

Ποσό 2.011.868,00€ αφορά σε έσοδα από παρακρατήσεις έργων για διαχειριστικά έξοδα του ΕΛΚΕ βάση του άρθρου 237 παρ.5 του Ν. 4957/2022 κα έσοδα από παρακρατήσεις μελών ΔΕΠ.

Ποσό 320.000,00 € αφορά σε διάφορα έσοδα που δεν κατατάσσονται στις ανωτέρω κατηγορίες.

Η κατάρτιση του προϋπολογισμού 2023, όσον αφορά στο ύψος των δαπανών που σχετίζονται με τον αριθμό των ατόμων που ασχολούνται τόσο στη Μ.Ο.Δ.Υ. του ΕΛΚΕ, όσο και στα χρηματοδοτούμενα έργα, βασίζεται στην όσο το δυνατόν καλύτερη εκτίμηση των πραγματικών στοιχείων. Δεν είναι εκ των προτέρων γνωστό αν θα προκύψει ανάγκη για την πρόσληψη ή αποχώρηση συνεργατών με σχέση μίσθωσης έργου για την εξυπηρέτηση των αναγκών των έργων ή αν θα απασχοληθεί όλο το προϋπολογιζόμενο προσωπικό.

Εκτιμάται ότι το κόστος των τακτικών, έκτακτων και πρόσθετων αμοιβών της κατηγορίας μονίμου προσωπικού θα ανέλθει περίπου σε 3.523.807,00 € (ποσοστό ≈19,00 % επί των συνολικών εξόδων), ενώ η μεγαλύτερη δαπάνη θα καταβληθεί για συνεργάτες με σύμβαση μίσθωσης έργου, οι οποίοι συμβάλλονται με το Φορέα για την υλοποίηση των ερευνητικών προγραμμάτων, καθώς και κάθε είδους αμοιβές συμπεριλαμβανομένων των υποτροφιών και των αποζημιώσεων της Πρακτικής Άσκησης και η οποία θα ανέλθει σε 8.936.405,00€ (ποσοστό ≈48,19%).

Οι Παροχές τρίτων που περιλαμβάνουν έξοδα τηλεπικοινωνιών, ενοίκια κτιρίων, συντηρήσεις εξοπλισμού κλπ, εκτιμώνται σε 149.022,00€.

Οι δαπάνες για Φόρους-Τέλη, ΦΠΑ μη συμψηφιζόμενο, φόρο εισοδήματος, προβλέπεται οτι θα ανέλθουν σε 1.145.395€.

Τα Διάφορα έξοδα στα οποία περιλαμβάνονται τα έξοδα μεταφορών, έξοδα ταξιδιών, έξοδα προβολής και διαφήμισης, Συνδρομές-Εισφορές, Δωρεές – Επιχορηγήσεις, έντυπα & γραφική ύλη, Υλικά άμεσης ανάλωσης, έξοδα δημοσιεύσεων- ανακοινώσεων, παρακρατήσεις υπέρ ΕΛΚΕ από προγράμματα (άρθρο 237 παρ.5 του Ν. 4957/2022) κ.α., προϋπολογίζονται σε 3.831.006,00€.

Οι Τόκοι και συναφή έξοδα (έξοδα τραπεζικών προμηθειών συναλλαγών και εγγυητικών επιστολών, χρεωστικοί τόκοι) σε 27.447 €.

Η πρόβλεψη για τίς δαπάνες αγοράς πάγιου εξοπλισμού ανέρχεται σε 958.668,00€.

Τα παραπάνω προσυπολογιζόμενα έσοδα-έξοδα είναι δυνατόν κατά την πορεία εκτέλεσης του προϋπολογισμού να παρουσιάσουν σημαντικές αποκλίσεις πάντα σε συνάρτηση με την πορεία υλοποίησης του φυσικού αντικειμένου των έργων.

Κατά συνέπεια, ο παρών προϋπολογισμός θα αναθεωρηθεί κατά τη διάρκεια του έτους τόσο σε ό,τι αφορά την υλοποίηση των έργων που συμπεριλαμβάνονται σε αυτόν, όσο και κατά τα νέα έργα τα οποία θα εγκριθούν από την Επιτροπή Ερευνών και Διαχείρισης του ΕΛΚΕ.

Ο Προϊστάμενος της ΜΟΔΥ του ΕΛΚΕ

Γεώργιος Κολοκυθάς